เศรษฐกิจใต้ขยายตัวดีต่อเนื่อง
ธปท.เผยเศรษฐกิจภาคใต้แกร่ง โตตามแรงซื้อรถยนต์ที่ได้รับการสนับสนุนจากนโยบายรถยนต์คันแรก และการก่อสร้างที่อยู่อาศัยในเมืองใหญ่ที่ยังขยายตัวดีต่อเนื่อง
4 ก.ค. 2555

ธปท.เผยเศรษฐกิจภาคใต้แกร่ง โตตามแรงซื้อรถยนต์ที่ได้รับการสนับสนุนจากนโยบายรถยนต์คันแรก และการก่อสร้างที่อยู่อาศัยในเมืองใหญ่ที่ยังขยายตัวดีต่อเนื่อง
ธนาคารแห่งประเทศไทย(ธปท.) สำนักงาน ภาคใต้ รายงานภาวะเศรษฐกิจและการเงินภาคใต้ เดือนพ.ค.ปีนี้ ว่า อุปสงค์โดยรวมยังขยายตัวได้ จากการใช้จ่ายเพื่อการบริโภคภาคเอกชนที่ขยายตัว ทั้งในภาคการท่องเที่ยว และรายได้เกษตรกรที่ยังอยู่ในเกณฑ์ดี เนื่องจากผลผลิตยางพาราและสัตว์น้ำเพิ่มขึ้นเป็นสำคัญ แม้ว่าราคาจะลดลงบ้างก็ตาม ส่วนการลงทุนก็ขยายตัวดี ตามการก่อสร้างที่อยู่อาศัยและโรงแรม ด้านภาคอุตสาหกรรมขยายตัวในเกณฑ์ดีตามการส่งออกที่เพิ่มขึ้นในอุตสาหกรรมยางพาราและอาหารทะเล
ทั้งนี้ การอุปโภคบริโภคขยายตัว 3.6% ต่อเนื่องจากเดือนก่อนที่ 2.7% ตามกำลังซื้อของประชาชนที่ยังดีอยู่และนโยบายรถคันแรก ส่วนการลงทุนภาคเอกชนเพิ่มขึ้นต่อเนื่องตามการขยายตัวของธุรกิจก่อสร้างและอสังหาริมทรัพย์ในเมืองใหญ่ อาทิ หาดใหญ่ สุราษฎร์ธานี และภูเก็ต ทั้งที่เป็นที่อยู่อาศัยและโรงแรม สะท้อนจากพื้นที่ก่อสร้างที่เพิ่มขึ้นถึง 27.7% และยอดจำหน่ายปูนซีเมนต์ที่เพิ่มขึ้น 4.1% เช่นเดียวกับการท่องเที่ยวที่ขยายตัวสูงขึ้น จากการเข้ามาของนักท่องเที่ยวจีน ยุโรป อเมริกา มาเลเซีย และการจัดประชุมประจำปีขององค์กรระดับสากลที่กรุงเทพฯ 
สำหรับการผลิตภาคอุตสาหกรรมขยายตัว 9.4% ตามการผลิตยางพาราและอาหารทะเลทุกประเภท โดยผู้ผลิตมีการขยายตลาดใหม่ไปยังประเทศอื่นในเอเชียชดเชยผลกระทบจากเศรษฐกิจยุโรปและอเมริกาชะลอ อาทิ ตะวันออกกลางและประเทศในกลุ่มประชาชาคมเศรษฐกิจอาเซียน( AEC) ส่วนภาคการเกษตรการผลิตยางเพิ่มขึ้นถึง 15.5% แม้ในภาพรวมทั้งประเทศการผลิตพืชผลเกษตรจะปรับตัวลดลง 1% ก็ตาม ส่วนผลผลิตปาล์มลดลงถึง 19.4% อย่างไรก็ตามราคายางหดตัว 26.9% ส่วนราคาปาล์มหดตัว 5.8% เพราะความต้องการในตลาดชะลอตัวตามภาวะเศรษฐกิจโลก
ด้านภาวะอัตราเงินเฟ้อ ในภาคใต้เงินเฟ้อเร่งตัวขึ้น จาก 3.25% ในเดือนก่อนเพิ่มเป็น 3.65% ตามแรงกดดันของราคาอาหารสดโดยเฉพาะราคาผักและผลไม้ เนื่องจากสภาพอากาศในแหล่งผลิตแห้งแล้งและร้อนจัดต่อเนื่องเป็นเวลานานทำให้ผลผลิตลดลงมาก บวกกับค่าขนส่งที่สูงขึ้นตามค่าแรงและค่าดำเนินการที่เพิ่มขึ้นด้วย ส่วนราคาสินค้าในหมวดที่ไม่ใช่อาหารและเครื่องดื่มชะลอตัวลง ตามการลดลงของราคาน้ำมัน